Worcester F 80 Distinctiones

39 Conuersio

Conuersio est multiplex. Nam quedam naturalis, Eccli. 40[:11]: *Que de terra sunt in terram* pariter *convertentur.* Secundo, artificialis, Job. 28[:2]: *Lapis calore solutus in es* convertitur. Si ars potest conuertere cinerem in vitrum, terra in aurum, quanto magis Deus potest conuertere cor viciis putrefactum in gloriosum. Tercia, moralis cuius quedam culpabilis tendens ad subuersionem boni, utpote superbi et inuidi qui conuertunt ignem in fumum, verum in vanum, Eccli. 11[:33]: *Bona in mala convertens insidiatur, et in electis* ponit *maculam.* Quo contra Matt. 18[:3]: *Nisi conversi fueritis, et efficiamini sicut parvuli.* Sic iracundi et cupidi conuertunt nubem in tonitruum, patem in uirgium, Eccli. 37[:2]: *Sodalis et amicus ad* iracundiam *convertentur.* Quo contra, Psal. [6:5]: *Convertere animam meam,* in requiem, etc. Sic Gulosi et luxuriosi conuertunt carnem in putredinem, et odorem in fetorem, Jer. 8[:6]: *Conversi sunt ad cursum suum*, sicut *equus impetu vadens ad prelium*. Quo contra Jer. 31[:19]: *Postquam convertisti me,* ego *egi penitentiam*.

¶ Alia est conuersio moralis set commendabilis tendens ad eieccionem mali, Eccli. 5[:8]: Ne *tardes converti ad Dominum, et ne differas de die in diem*. Vt ergo conuertaris ad diuinum, respice supra te premium glorie quod amittis, Matt. 18[:3]: *Nisi conversi fueritis,* etc. Infra te tormentum iehenne quod mereris, Psal. [7:13]: *Nisi conversi fueritis, gladium suum vibrabit*. Ante te iudicium ad quod participas, Eccli. 17[:21], ne tardes, *Convertere ad Dominum.* Post te mortem quam expectas, Joel 2[:13]: *Convertimini ad Dominum, quia benignus.* Circa te tempus quod consumus. Ideo Psal. [72:10]: *Convertetur populus meus hic, et dies*.